S-1915/2023

Mál þetta var þingfest 20. júlí 2023 og dómtekið sama dag. Málið höfðaði Héraðssaksóknari með ákæru 18. júlí 2023 á hendur ákærða, D-x-x M-x-x I-x-x, fæddum[...], fyrir stórfellt fíkniefnalagabrot, með því að hafa mánudaginn 1. maí 2023 flutt til landsins samtals 2.995,62 grömm af kókaíni, sem hafði styrkleika 86- 87%, ætluðu til söludreifingar í ágóðaskyni, en fíkniefnin flutti ákærði til landsins sem farþegi með flugi [...] frá [...] til Keflavíkurflugvallar, falin í tveimur pakkningum undir fölskum botni í ferðatösku.

Er háttsemin talin varða við 173. gr. a almennra hegningarlaga nr. 19/1940 og þess krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á greindum fíkniefnum, samtals 2.995,62 grömmum af kókaíni, á grundvelli heimildarákvæðis 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018.

Fyrir dómi játaði ákærði afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig um lagaatriði máls og ákvörðun viðurlaga. Af hálfu ákærða er krafist vægustu refsingar sem lög leyfa og að gæsluvarðhald sem hann hefur sætt frá 2. maí 2023 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefið að sök í ákæru og þar þykir rétt heimfærð til refsiákvæða. Samkvæmt sakavottorði ákærða hefur hann ekki áður orðið uppvís að refsiverði háttsemi. Af fyrirliggjandi gögnum verður ekki ráðið að ákærði hafi verið eigandi þeirra fíkniefna sem hann flutti hingað til lands eða tekið þátt í skipulagningu á kaupum og innflutningi þeirra með öðrum hætti en þeim að samþykkja að flytja efnin til landsins gegn greiðslu. Verður litið til þessara atriða við ákvörðun refsingar, sem og til játningar ákærða hjá lögreglu og fyrir dómi og þess að ákærði gerði sér far um að aðstoða lögreglu við að upplýsa málið, sbr. í því sambandi 9. tl. 1. mgr. 70. gr. almennra hegningarlaga. Á hinn bóginn verður ekki framhjá því horft að ákærði flutti til landsins verulegt magn af sterku kókaíni, sem ætlað var til söludreifingar hér á landi. Að öllu þessu virtu þykir refsing ákærða hæfilega ákveðin fangelsi í tvö ár og sexmánuði. Til frádráttar þeirri refsingu komi gæsluvarðhald ákærða frá 2. maí 2023 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærði dæmdur til greiðslu 181.419 króna útlagðs sakarkostnaðar samkvæmt yfirliti ákæruvaldsins. Að auki ber að dæma ákærða til að greiða þóknun H-kvk-ef A-kvk-ef verjanda síns á rannsóknarstigi máls og hér fyrir dómi, auk aksturskostnaðar. Með hliðsjón af eðli og umfangi máls og að teknu tilliti til tímaskýrslu verjanda þykir þóknun hans hæfilega ákveðin 1.559.331 króna að meðtöldum virðisaukaskatti og aksturskostnaður 139.200 krónur.

J-kk-nf J-kk-nf héraðsdómari kveður upp dóm þennan.

Dómsorð :

Ákærði, D-x-x M-x-x I-x-x, sæti fangelsi í tvö ár og sexmánuði. Til frádráttar þeirri refsingu komi gæsluvarðhald ákærða frá 2. maí 2023, að fullri dagatölu.

Ákærði sæti upptöku á haldlögðum 2.995,621 grömmum af kókaíni.

Ákærði greiði 1.879.950 krónur í sakarkostnað, þar með talda 1.559.331 krónu þóknun H-kvk-ef A-kvk-ef verjanda síns og 139.200 króna aksturskostnað verjanda.

J-kk-nf J-kk-nf